ส่วนที่ 1

ข้อมูลสรุป (Executive Summary)

บริษัท ซิงเกอร์ประเทศไทย จำกัด (มหาชน) เป็นผู้จัดจำหน่ายจักรเย็บผ้า
เครื่องใช้ไฟฟ้าภายในบ้านยี่ห้อ “ซิงเกอร์” และเครื่องใช้ไฟฟ้ายี่ห้อต่าง ๆ รวมทั้งผลิตภัณฑ์อื่น ๆ
เช่น รถจักรยานยนต์ จานดาวเทียม เครื่องคอมพิวเตอร์ส่วนบุคคล (Personal Computer)
เป็นต้น เพื่อสนองตอบความต้องการของลูกค้าซึ่งส่วนใหญ่อาศัยอยู่ในชนบท โดยที่มากกว่าร้อยละ 95
ของยอดขายเป็นการขายตรงทั้งหมด และประมาณร้อยละ 90 ของยอดขายเป็นการขายแบบเช่าซื้อ
การขายตรงจะผ่านผู้แทนซิงเกอร์มากกว่า 3,000 คน ที่กระจายอยู่ตามสาขาต่าง ๆ มากกว่า 175
สาขาทั่วประเทศไทย แม้ว่าบริษัทจะดำเนินธุรกิจนี้มานานกว่า 120 ปี
แต่บริษัทก็ยังได้ให้ความสำคัญกับการบริหารความเสี่ยงที่อาจจะเกิดขึ้นจากสภาพแวดล้อมทั้งภายในและภายนอกที่เปลี่ยนแปลงไปดังรายละเอียดที่ปรากฎในหัวข้อ
“ปัจจัยความเสี่ยง”

ในปี 2552 รายได้จากการขายสินค้าของบริษัทลดลงจาก 1,758 ล้านบาทในปี 2551 เหลือ
1,369 ล้านบาท หรือลดลงเท่ากับร้อยละ 22.1
ทั้งนี้เนื่องมาจากยอดขายขั้นต้นของรถจักรยานยนต์ลดลงเท่ากับร้อยละ 76.4
หรือคิดเป็นมูลค่าลดลงเท่ากับ 67.3
ล้านบาทและยอดขายขั้นต้นของเครื่องใช้ไฟฟ้าภายในบ้านลดลงเท่ากับร้อยละ 19.1
หรือคิดเป็นมูลค่าเท่ากับ 321.7
ล้านบาทตามกลยุทธ์ของบริษัทที่ได้ดำเนินการปรับเปลี่ยนธุรกิจหลักจากการขายรถจักรยานยนต์ไปเป็นการขายเครื่องใช้ไฟฟ้าภายในบ้านแทนประกอบกับการนำนโยบายของการอนุมัติเครดิตก่อนขายด้วยการตั้งหน่วยงานอนุมัติเครดิต
(Credit Control Officers)
ขึ้นมาพิจารณาเครดิตของลูกค้าก่อนที่จะให้มีการขายภายใต้ความไม่แน่นอนของภาวะเศรษฐกิจ
และการเมืองที่เกิดขึ้นในปี 2552
จนเป็นเหตุให้ยอดรายได้จากการขายสินค้าของบริษัทลดลงแต่บริษัทก็สามารถได้บัญชีที่มีคุณภาพเพิ่มขึ้น
โดยสังเกตได้จากเปอร์เซ็นต็ของการเก็บเงินที่เพิ่มขึ้นตามลำดับ
และเมื่อมาพิจารณาในเรื่องของผลประกอบการของบริษัทแล้วพบว่าบริษัทมีผลประกอบการที่ดีขึ้นเป็นลำดับ
โดยมีกำไรเท่ากับ 36.5 ล้านบาท ซึ่งเมื่อเทียบกับปี 2551 ที่มีผลขาดทุน 82 ล้านบาท และปี
2550 ที่มีผลขาดทุนถึง 500 ล้านบาท ถือว่ามีการปรับปรุงที่ดีขึ้นอย่างเห็นได้ชัด
ผลประกอบการที่ดีขึ้นนี้ถือเป็นสัญญาณที่แสดงให้เห็นถึงแนวโน้มที่กำลังดีขึ้นของบริษัท ณ สิ้นธันวาคมปี
2552 บริษัทมีทรัพย์สินทั้งหมด 1,937 ล้านบาท โดยประกอบด้วย
เงินสดและรายการเทียบเท่าเงินสดเท่ากับ 284 ล้านบาทลูกหนี้เช่าซื้อสุทธิเท่ากับ 1,132 ล้านบาท
สินค้าคงเหลือเท่ากับ 201 ล้านบาท ที่ดิน อาคารและอุปกรณ์เท่ากับ 248 ล้านบาท และอื่น ๆ
เท่ากับ 72 ล้านบาท

บริษัทยังคงมุ่งเน้นในการขายจักรเย็บผ้า และ เครื่องใช้ไฟฟ้าภายในบ้าน ยี่ห้อ
ซิงเกอร์ด้วยวิธีการขายตรงแบบเช่าซื้อโดยนำแนวความคิดของตลาดสินค้าแทนที่ (Replacement
Market) มาประยุกต์ใช้เป็นกลยุทธ์ทางการตลาดแบบตีแลก (Trade-in) เพื่อแลกเปลี่ยนสินค้า
ทุกชนิด ทุกยี่ห้อ ของลูกค้ากับสินค้าเครื่องใช้ไฟฟ้าภายในบ้านของบริษัท
โดยมุ่งเน้นกลุ่มลูกค้าในประเทศไทยที่อาศัยอยู่ตามชนบท
ซึ่งบริษัทได้ดำเนินธุรกิจอยู่ในตลาดนี้มามากกว่า 120 ปีแล้ว
กลยุทธ์นี้จะสามารถสร้างโอกาสทางธุรกิจในตลาดสินค้าแทนที่ให้กับบริษัทได้อย่างมหาศาล
ในขณะเดียวกันบริษัทก็จะให้มีการนำผลิตภํณฑ์ใหม่ๆที่จะมาตอบสนองความต้องการของลูกค้าในรูปแบบการขายตรงแบบเช่าซื้อพร้อมบริการ(Service
Oriented) เพื่อมาเพิ่มยอดขายของบริษัทให้เติบโตอย่างต่อเนื่อง
บริษัทคาดว่าจะเป็นบริษัทเดียวในประเทศไทยที่ประกอบธุรกิจขายตรงแบบเช่าซื้อ
จากการพัฒนาและขยายธุรกิจด้วยการเพิ่มจำนวนพนักงานขายที่มีรายได้จากค่านายหน้าและหน่วยขายให้มากขึ้น

บริษัทย่อย

-   บริษัท ซิงเกอร์ (โบรคเกอร์) จำกัด ประกอบธุรกิจตัวแทนขายกรรมธรรม์ประกันชีวิตให้แก่
    บริษัท เมืองไทยประกันชีวิต จำกัด ผ่านพนักงานขายตรงของบริษัทฯ
    เฉพาะที่มีใบอนุญาตตัวแทน ประกันชีวิต

-   บริษัท อุตสาหกรรมซิงเกอร์ (ประเทศไทย) จำกัด ซึ่งเคยจัดตั้งขึ้นเพื่อเป็นโรงงานประกอบ
    จักรเย็บผ้า เตาแก๊ส มอเตอร์จักร อุตสาหกรรมเบา และน้ำมันจักร
    เพื่อให้บริษัทซิงเกอร์นำไปจำหน่ายทั้งในประเทศและต่างประเทศมาโดยตลอดจนถึงกลางปี
    2545 บริษัทจึงมีนโยบายให้หยุดการผลิตและการประกอบผลิตภัณฑ์ดังกล่าวข้างต้น
    แล้วใช้วิธีนำเข้าผลิตภัณฑ์สำเร็จรูปจากต่างประเทศโดยตรงแทน
    ทั้งนี้เนื่องจากต้นทุนของการนำเข้าผลิตภัณฑ์สำเร็จรูปต่ำกว่าต้นทุนการผลิตและประกอบภายในประเทศ
    หลังจากที่ได้มีการหยุดการดำเนินการข้างต้นมาจนถึงปี 2552 บริษัท อุตสาหกรรมซิงเกอร์
    (ประเทศไทย) จำกัดจึงเริ่มมาผลิตน้ำดื่มเพื่อจำหน่าย โดยมี บริษัท ซิงเกอร์ประเทศไทย
    จำกัด (มหาชน) เป็นลูกค้าหลัก